
REPUBLIKA HRVATSKA	
VARAŽDINSKA ŽUPANIJA
OPĆINA VIDOVEC 
Općinski načelnik

KLASA: 119-02/26-01/01
URBROJ: 2186-10-02/1-26-04
Vidovec, 03. kolovoza 2026.

Na temelju članka 95. stavka 5. Zakona o službenicima i namještenicima u lokalnoj i područnoj (regionalnoj) samoupravi (“Narodne novine”, broj 86/08, 61/11, 04/18, 112/19, 17/25) i članka 47. Statuta Općine Vidovec (“Službeni vjesnik Varaždinske županije”, broj 20/21), općinski načelnik Općine Vidovec dana 03. kolovoza 2026. godine donosi 

PRAVILNIK
o ocjenjivanju službenika i namještenika 
u Jedinstvenom upravnom odjelu Općine Vidovec

I. OPĆE ODREDBE 

Članak 1.
Ovim Pravilnikom utvrđuju se kriteriji i način provođenja ocjenjivanja službenika i namještenika u Jedinstvenom upravnom odjelu Općine Vidovec. 

Članak 2.
Izrazi koji se koriste u ovom Pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod. 

Članak 3.
Ocjene kojima se ocjenjuju službenici i namještenici u Jedinstvenom upravnom odjelu Općine Vidovec jesu: 
a) “odličan” - ukoliko je rad i učinkovitost službenika i namještenika najviše kvalitete i osigurava najbolje i jedinstveno izvršavanje službe,
b) “vrlo dobar”- ukoliko je rad i učinkovitost službenika i namještenika naročito dobar i osigurava prvorazredno izvršavanje službe, 
c) “dobar”- ukoliko je rad i učinkovitost službenika i namještenika prosječne kvalitete osiguravajući pouzdano obavljanje službe, 
d) “zadovoljava”- ukoliko rad i učinkovitost službenika i namještenika osigurava najmanju moguću mjeru prihvatljivih standarda kvalitete i preciznosti u obavljanju službe, 
e) “ne zadovoljava”- ukoliko je rad i učinkovitost službenika i namještenika ispod minimuma standarda kvalitete te nije dovoljan da osigura pouzdano i prihvatljivo obavljanje službe. 



II. KRITERIJI ZA OCJENJIVANJE SLUŽBENIKA 

Članak 4.
Ocjena službenika temelji se na sljedećim kriterijima: 

1. STRUČNOST 
A - izvrsno poznavanje zakona i drugih propisa, pravila struke i službe, stalno stručno usavršavanje, obavljanje i dodatnih poslova u svezi sa zadacima radnog mjesta,
B - vrlo dobro poznavanje zakona i drugih propisa, pravila struke i službe, redovito stručno usavršavanje, povremeno obavljanje i dodatnih poslova u svezi sa zadacima radnog mjesta,
C - prosječno poznavanje zakona i drugih propisa, pravila struke i službe, redovito stručno usavršavanje, rijetko obavljanje i dodatnih poslova u svezi sa zadacima radnog mjesta,
D - zadovoljavajuće poznavanje zakona i drugih propisa, pravila struke i službe, povremeno stručno usavršavanje, zanemarivo obavljanje dodatnih poslova u svezi sa zadacima radnog mjesta,
E - nedovoljno poznavanje zakona i drugih propisa, ne poštivanje pravila struke i službe, nedovoljno stručno usavršavanje, odbija obavljanje dodatnih poslova u svezi sa zadacima radnog mjesta.

2. SAMOSTALNOST I SAMOINICIJATIVNOST 
A - potpuna samostalnost i samoinicijativnost u obavljanju povjerenih poslova bez potrebe upućivanja u rad, pomoć i savjeti traže se samo u slučaju iznimne složenosti problema koji zahtijevaju zauzimanje zajedničkog stava više službenika, pronalaženje najboljih rješenja sukladno propisima i pravilima struke, predlaganje rješenja za poboljšanje rada na radnom mjestu i u upravnom tijelu,
B - uglavnom samostalno i samoinicijativno obavljanje povjerenih poslova bez potrebe za upućivanja u rad, pomoć i savjeti traže se samo u slučaju rješavanja najsloženijih problema, pronalaženje najboljih rješenja sukladno propisima i pravilima struke, predlaganje rješenja za poboljšanje rada na radnom mjestu i u upravnom tijelu,
C - prosječna samostalnost i samoinicijativnost u obavljanju povjerenih poslova s povremenom potrebom upućivanja u rad, pomoć i savjeti traže se u slučajevima više složenosti problema, povremena inicijativa u pronalaženju najboljih rješenja sukladno propisima i pravilima struke i predlaganju rješenja za poboljšanje rada na radnom mjestu i u upravnom tijelu,
D - zadovoljavajuća samostalnost i samoinicijativnost u obavljanju povjerenih poslova s učestalom potrebom upućivanja u rad, često traženje pomoći i savjeta u slučaju složenijih problema, zanemariva inicijativa u pronalaženju prihvatljivih rješenja sukladno propisima i pravilima struke i predlaganju rješenja za poboljšanje rada na radnom mjestu i u upravnom tijelu,
E - nedovoljna samostalnost i samoinicijativnost u obavljanju povjerenih poslova uz potrebu stalnog upućivanja u rad i pojašnjavanje preuzetih obveza, stalno
traženje pomoći i savjeta u radu, bez inicijative u pronalaženju prihvatljivih rješenja sukladno propisima i pravilima struke i predlaganju rješenja za poboljšanje rada na radnom mjestu i u upravnom tijelu.




3. KVALITETA OBAVLJENIH POSLOVA 
A - u pripremljenim aktima i drugim pisanim materijalima nisu potrebne izmjene, ispravke ili dopune, nema argumentiranih primjedbi na kvalitetu rada s osnova stručnosti i primjenu pravila struke,
B - u pripremljenim aktima i drugim pisanim materijalima rijetko su potrebne manje izmjene, ispravke ili dopune, uglavnom bez primjedbi na kvalitetu rada s osnova stručnosti i primjenu pravila struke,
C - u pripremljenim aktima i drugim pisanim materijalima povremeno su potrebne izmjene, ispravke ili dopune, povremeno davanje primjedbi na kvalitetu rada s osnova stručnosti i primjenu pravila struke,
D - u pripremljenim aktima i drugim pisanim materijalima često su potrebne izmjene, ispravke ili dopune, često davanje primjedbi na kvalitetu rada s osnova stručnosti i primjenu pravila struke,
E - u pripremljenim aktima i drugim pisanim materijalima stalno su potrebne izmjene, ispravke ili dopune, stalno davanje primjedbi na kvalitetu rada s osnova stručnosti i primjenu pravila struke.

4. OPSEG OBAVLJENIH POSLOVA I POŠTIVANJE ZADANIH ROKOVA
A - poslovi radnog mjesta na koji je raspoređen obavljeni su u cijelosti i uvijek u zadanim rokovima, uvijek prisutna spremnost obavljanja i poslova odsutnog službenika, 
B -  poslovi radnog mjesta na koji je raspoređen obavljeni su većim dijelom i u zadanim rokovima, spremnost obavljanja i poslova odsutnog službenika, 
C - poslovi radnog mjesta na koji je raspoređen obavljeni su polovično, uglavnom u zadanim rokovima, povremena spremnost obavljanja i poslova odsutnog službenika, 
D - poslovi radnog mjesta na koji je raspoređen obavljeni su manjim dijelom u zadanim rokovima, a ponekad i izvan zadanih rokova, neznatna spremnost obavljanja poslova odsutnog službenika, 
 E - poslovi radnog mjesta na koji je raspoređen obavljeni su u zanemarivom dijelu ili uopće nisu obavljeni i većinom izvan zadanih rokova, izbjegavanje obavljanja poslova odsutnog službenika. 

5. POŠTIVANJE RADNOG VREMENA
A - pravovremeni dolazak na posao i odlazak s posla, korištenje dnevne stanke u propisanom trajanju, bez nepotrebnog udaljavanja iz radnih prostorija, kada potreba posla to zahtjeva uvijek ostaje raditi i nakon isteka radnog vremena, 
B -  dolazak na posao i odlazak s posla uglavnom na vrijeme, korištenje dnevne stanke u propisanom trajanju, bez nepotrebnog udaljavanja iz radnih prostorija, kada potreba posla to zahtjeva uvijek ostaje raditi i nakon isteka radnog vremena, 
C - povremeno kašnjenje na posao ili raniji odlazak s posla, povremeno kršenje propisanog trajanja dnevne stanke, uglavnom bez nepotrebnog udaljavanja iz radnih prostorija, kada potreba posla to zahtjeva često ostaje raditi nakon isteka radnog vremena, 
D - učestalo kašnjenje na posao ili raniji odlazak s posla, učestalo kršenje propisanog trajanja dnevne stanke, napuštanje radnih prostorija ponekad bez dopuštenja, kada potreba posla to zahtjeva uglavnom ostaje raditi nakon isteka radnog vremena, 
E - svakodnevno kašnjenje na posao ili svakodnevno raniji odlazak s posla, svakodnevno kršenje propisanog trajanja dnevne stanke, napuštanje radnih prostorija često bez dopuštenja, nepravovremeno izvješćivanje pročelnika o razlozima spriječenosti dolaska na posao, kada potreba posla to zahtjeva nerado ostaje raditi nakon isteka radnog vremena.


 6. ODNOS PREMA NADREĐENIMA, SURADNICIMA I STRANKAMA 
A - iznimno korektan odnos prema nadređenima i suradnicima, a prema strankama se odnosi iznimno korektno i ljubazno,
B - korektan odnos, ističe se u timskom radu, a prema strankama se odnosi vrlo korektno i ljubazno,
C - uglavnom korektan odnos prema nadređenima i suradnicima, a prema strankama se dobro odnosi i uglavnom je korektan i ljubazan,
D - zadovoljavajući, ne i uvijek korektan odnos prema nadređenima i suradnicima, ali bez posebne inicijative, a prema strankama se odnosi na zadovoljavajući način i nije uvijek naročito ljubazan,
E - nedovoljno korektan odnos prema nadređenima i suradnicima, a prema strankama se često odnosi nekorektno i neljubazno.

7. PRIGOVORI I PRITUŽBE NA RAD I POSTUPANJE SLUŽBENIKA

A - bez prigovora i pritužbi stranaka, 
B - neutemeljeni prigovori i pritužbe stranaka, 
C - do 2 prigovora i pritužbe stranaka,
D - do 5 prigovora i pritužbi stranaka, 
E - više od 5 prigovora i pritužbi stranaka.

8. TIMSKI RAD
A-  naročito se ističe u timskom radu i često sudjeluje u radu timova,
B - vrlo dobro se ističe u timskom radu i često sudjeluje u radu timova,
C - dobro se ističe u timskom radu i povremeno sudjeluje u radu timova,
D - zadovoljavajuće sudjeluje u timskom radu, ali bez posebne inicijative,
E - izbjegava timski rad.

III. KRITERIJI ZA OCJENJIVANJE NAMJEŠTENIKA 

Članak 5.
Ocjena namještenika temelji se na sljedećim kriterijima: 

1. STRUČNOST 
A - izvrsno poznavanje i poštivanje pravila rada i struke, ne izbjegavanje dodatnih poslova u svezi sa zadacima radnog mjesta,
B - vrlo dobro poznavanje i poštivanje pravila rada i struke, ne izbjegavanje
dodatnih poslova u svezi sa zadacima radnog mjesta,
C - dobro poznavanje i poštivanje pravila rada i struke, uglavnom ne izbjegavanje dodatnih poslova u svezi sa zadacima radnog mjesta,
D - zadovoljavajuće poznavanje i poštivanje pravila rada i struke, povremeno izbjegavanje dodatnih poslova u svezi sa zadacima radnog mjesta,
E - nedovoljno poznavanje i poštivanje pravila rada i struke, izbjegavanje dodatnih poslova u svezi sa zadacima radnog mjesta.

2. KVALITETA OBAVLJENOG POSLA 
[bookmark: _Hlk208583507]A - nije potrebno intervenirati u obavljanju poslova, nema prigovora na kvalitetu rada s osnova pravila rada i struke,
B - uglavnom nije potrebno intervenirati u obavljanju poslova, uglavnom nema prigovora na kvalitetu rada s osnova pravila rada i struke,
C - povremene intervencije u obavljanju poslova, povremeni prigovori na kvalitetu rada s osnova pravila rada i struke,
D - učestale intervencije u obavljanju poslova, učestali prigovori na kvalitetu rada s osnova pravila rada i struke,
E - stalne intervencije u obavljanju poslova, stalni prigovori na kvalitetu rada s osnova pravila rada i struke.

3. SAMOSTALNOST
A - u obavljanju radnih zadataka uvijek je samostalan i odgovoran, uvijek pronalazi najbolja rješenja sukladno pravilima struke, predlaže rješenja za poboljšanje rada na svom radnom mjestu odnosno ustrojstvenoj jedinici u kojoj je raspoređen,
B - u obavljanju radnih zadataka vrlo je samostalan i odgovoran, vrlo često samostalno pronalazi najbolja rješenja sukladno pravilima struke, često predlaže rješenja za poboljšanje rada na svom radnom mjestu odnosno ustrojstvenoj jedinici u kojoj je raspoređen;
C - dosta često samostalno pronalazi najbolja rješenja sukladno pravilima struke, predlaže rješenja za poboljšanje rada na svom radnom mjestu odnosno ustrojstvenoj jedinici u kojoj je raspoređen,
D - rijetko je u poslu samostalan, rijetko predlaže zadovoljavajuća rješenja za poboljšanje rada na svom radnom mjestu odnosno ustrojstvenoj jedinici u kojoj je raspoređen,
E - u obavljanju poslova nije samostalan niti odgovoran, vrlo rijetko pronalazi ili uopće ne pronalazi rješenja sukladno pravilima struke.

4. OPSEG OBAVLJENIH POSLOVA 
A - poslovi radnog mjesta obavljeni su u cijelosti i u zadanim rokovima, uvijek
prisutna spremnost obavljanja i poslova odsutnog namještenika,
B - poslovi radnog mjesta obavljeni su većim dijelom i u zadanim rokovima, spremnost obavljanja i poslova odsutnog namještenika,
C - poslovi radnog mjesta obavljeni su polovično, uglavnom u zadanim rokovima, povremena spremnost obavljanja i poslova odsutnog namještenika,
D - poslovi radnog mjesta obavljeni su manjim dijelom u zadanim rokovima, a ponekad i izvan zadanih rokova, neznatna spremnost obavljanja poslova odsutnog namještenika,
E - poslovi radnog mjesta obavljeni su u zanemarivom dijelu ili uopće nisu obavljeni i većinom izvan zadanih rokova, izbjegavanje obavljanja poslova odsutnog namještenika.

5. POŠTIVANJE RADNOG VREMENA 
A - pravovremeni dolazak na posao i odlazak s posla, korištenje dnevne stanke u propisanom trajanju, bez nepotrebnog udaljavanja iz radnih prostorija, uvijek, kada potreba posla to zahtjeva, ostaje raditi i nakon isteka radnog vremena, 
B - dolazak na posao i odlazak s posla uglavnom na vrijeme, korištenje dnevne stanke u propisanom trajanju, bez nepotrebnog udaljavanja iz radnih prostorija, uvijek, kada potreba posla to zahtjeva, ostaje raditi i nakon isteka radnog vremena, 
C - povremeno kašnjenje na posao ili raniji odlazak s posla, povremeno kršenje propisanog trajanja dnevne stanke, uglavnom bez nepotrebnog udaljavanja iz radnih prostorija, kada potreba posla to zahtjeva, ostaje raditi nakon isteka radnog vremena, 
D - učestalo kašnjenje na posao ili raniji odlazak s posla, učestalo kršenje propisanog trajanja dnevne stanke, napuštanje radnih prostorija ponekad bez dopuštenja, kada potreba posla to zahtjeva, uglavnom ostaje raditi nakon isteka radnog vremena, 
E - svakodnevno kašnjenje na posao ili svakodnevno raniji odlazak s posla, svakodnevno kršenje propisanog trajanja dnevne stanke, napuštanje radnih prostorija često bez dopuštenja, nepravovremeno izvješćivanje pročelnika o razlozima spriječenosti dolaska na posao, kada potreba posla to zahtjeva, nerado ostaje raditi nakon isteka radnog vremena.

6. ODNOS PREMA NADREĐENIMA I SURADNICIMA 
A - iznimno korektan odnos,
B - korektan odnos,
C - uglavnom korektan odnos,
D - zadovoljavajući, ne i uvijek korektan odnos,
E - nedovoljno korektan odnos.

 
IV. NAČIN PROVOĐENJA OCJENJIVANJA 

Članak 6.
Rad službenika ocjenjuje se prema kriterijima iz članka 4. ovog Pravilnika zaokruživanjem slovne oznake (A,B,C,D,E) za pojedini kriterij na obrascu koji nosi oznaku: „Obrazac OS-1“ i čini sastavni dio ovoga Pravilnika. 

Rad namještenika ocjenjuje se prema kriterijima iz članka 5. ovog Pravilnika zaokruživanjem slovne oznake (A, B, C, D, E) za pojedini kriterij na obrascu koji nosi oznaku: „Obrazac ON-1“ i čini sastavni dio ovoga Pravilnika.

Broj bodova za svaku kategoriju određuje se po slovnoj oznaci kako slijedi: 
A -  5 bodova 
B -  4 bodova 
C -  3 boda 
D -  2 boda 
E -  1 bod. 
Članak 7.
Ocjena službenika dobiva se zbrajanjem broja bodova kojima je njihov rad ocijenjen prema svim kriterijima iz članka 4. ovog Pravilnika, kako slijedi: 
1. “odličan”, ako je zbroj postignutih bodova službenika od 35 do 40 bodova 
2. “vrlo dobar”, ako je zbroj postignutih bodova službenika od 29 do 34 bodova 
3. “dobar”, ako je zbroj postignutih bodova službenika od 23 do 28 bodova 
4. “zadovoljava”, ako je zbroj postignutih bodova službenika od 16 do 22 boda 
5. “ne zadovoljava”, ako je zbroj postignutih bodova službenika manji od 16 bodova. 

Ocjena namještenika dobiva se zbrajanjem broja bodova kojima je njihov rad ocijenjen prema svim kriterijima iz članka 5. ovog Pravilnika, kako slijedi: 
1. “odličan”, ako je zbroj postignutih bodova namještenika od 27 do 30 bodova 
2. “vrlo dobar”, ako je zbroj postignutih bodova namještenika 22 do 26 bodova 
3. “dobar”, ako je zbroj postignutih bodova namještenika od 17 do 21 bodova 
4. “zadovoljava”, ako je zbroj postignutih bodova namještenika od 12 do 16 bodova 
5. “ne zadovoljava”, ako je zbroj postignutih bodova namještenika manji od 12 bodova.




Članak 8.
Službenici, odnosno namještenici ocjenjuju se svake godine najkasnije do 31. ožujka za prethodnu kalendarsku godinu. 
Službenike, odnosno namještenike ocjenjuje pročelnik Jedinstvenog upravnog odjela, a pročelnika Jedinstvenog upravnog odjela ocjenjuje općinski načelnik. 
O ocjeni se donosi rješenje. 
Rješenje se unosi u osobni očevidnik službenika, odnosno namještenika. 
Ocjena mora biti obrazložena. 
Ne ocjenjuju se službenici, odnosno namještenici primljeni u službu na određeno vrijeme te službenici odnosno namještenici koji su u prethodnoj kalendarskoj godini radili manje od šest mjeseci. 
Iznimno od prethodnog stavka, razdoblje rodiljnog, roditeljskog, posvojiteljskog, očinskog dopusta ili dopusta koji je po sadržaju i načinu korištenja istovjetan pravu na očinski dopust, rada s polovicom punog radnog vremena, rada s polovicom punog radnog vremena radi pojačane njege djeteta, dopusta trudne službenice, odnosno namještenice, dopusta službenice, odnosno namještenice koja je rodila ili službenica, odnosno namještenica koja doji dijete te dopusta ili rada s polovicom punog radnog vremena radi skrbi i njege djeteta s težim smetnjama u razvoju, u skladu s propisom o rodiljnim i roditeljskom potporama, smatraju se vremenom provedenim na radu u punom radnom vremenu. 
Ako su razdoblja odsutnosti s rada iz prethodnog stavka trajala duže od šest mjeseci u kalendarskoj godini za koju se provodi ocjenjivanje, službenici, odnosno namještenici će se ocijeniti ocjenom “dobar”.
 Razdoblje probnog rada ne uračunava se u razdoblje ocjenjivanja.

Članak 9.

Neposredni rukovoditelj obvezan je dati svoje prijedloge ocjena za službenike i namještenike kojima je nadređen, te ih dostavlja pročelniku Jedinstvenog upravnog odjela. 
Pročelnik Jedinstvenog upravnog odjela odnosno općinski načelnik dužan je sa ocjenom upoznati službenika i namještenika na kojega se ocjena odnosi što službenik i namještenik potvrđuje svojim potpisom na obrascu OS-1 odnosno obrascu ON-1. 
Ako službenik, odnosno namještenik odbije potpisati da je upoznat s prijedlogom ocjene ili ako zbog njegove odsutnosti iz službe, odnosno s rada takav potpis nije moguće osigurati, o tome će se staviti bilješka na obrascu OS-1, odnosno obrascu ON-1 . 

Članak 10.
Službenik, odnosno namještenik koji je ocijenjen ocjenom “zadovoljava” može se uputiti na dodatno stručno osposobljavanje ili premjestiti na drugo radno mjesto, u istoj razini obrazovanja. 
Službeniku, odnosno namješteniku koji je ocijenjen ocjenom “ne zadovoljava” prestaje služba po sili zakona danom dostave odluke o zahtjevu za zaštitu povrijeđenog prava u postupku ocjenjivanja, a ako zahtjev nije podnesen, istekom roka za podnošenje tog zahtjeva.




V. ZAVRŠNE ODREDBE 

Članak 11.

Stupanjem na snagu ovog Pravilnika, stavlja se van snage Pravilnik o ocjenjivanju službenika i namještenika Jedinstvenog upravnog odjela Općine Vidovec, KLASA: 119-01/23-01/001, URBROJ: 2186-10-02/1-23-04 od 05. prosinca 2023. godine.

 Ovaj Pravilnik stupa na snagu osmog dana od dana objave u “Službenom vjesniku Varaždinske županije”.

OPĆINSKI NAČELNIK
                                                                                                       Bruno Hranić

